Smrk

Smrk ( Tafelfichte) je z 1.124 metrami najwyša hora čěskeho dźěla Jizerskich horin na samym sewjeru Čěskeje, při pólskej mjezy, běžacej přez horu. Nadeńdźe so južnje městačka Nové město pod Smrkem. Dalšej znatej městnje we wokolinje stej Lázně Libverda na čěskej a Świeradów Zdrój na pólskej stronje.

Při južnej skłoninje Smrka wužórli so rěka Jizera, při sewjernej rěčka Lužice (němsce Lausitzbach).

Pólsko-čěska hranica běži přez wuchodny bok hory, při čimž je pólski wjeršk 1123 metrow wysoki. Njedaloko wjerška – při tak mjenowanym Taflowym kamjenju (Tabulový kámen) – nadeńdźe so třikrajowy róžk historiskich krajinow Hornjeje Łužicy, Čech a Šleskeje, kiž běše wot 1742 do 1815 zdobom zetkanišćo teritorijow Sakskeje, Pruskeje a Rakuskeje. Taflowy kamjeń na 1072 metrach je zdobom najwyši dypk Hornjeje Łužicy.

Prěnja rozhladna wěža na Smrku bě so w lěće 1892 natwariła a steješe hač do 1950tych lět. 2003 nastajichu nowu, 20 metrow wysoku wěžu z wocla. Rozhlad saha k Sněžce w Kyrkonošach na wuchodźe, k Łužiskim horinam na zapadźe a přez Hornju Łužicu, Zhorjelc a Sedło hač k Hamorskej milinarni na sewjerozapadźe.

Mjeno Smrk poćahuje so na hoberski šmrěk, kiž steješe hač do lěta 1790 njedaloko wjerška při hraničnym kamjenju čo. 111.

 Wobrazy 

 Wotkaz 

Kategorija:Hora w Hornjej Łužicy
Kategorija:Hora w Čěskej
Kategorija:Hora w Europje
Kategorija:Jizerske horiny